Din hija traduzzjoni ta' korteżija tat-test oriġinali bl-Ingliż, ipprovduta mis-Segretarjat Ġenerali tal-Kunsill tal-UE Aħna, il-Ministri għall-Affarijiet Barranin tal-Komunità ta' Stati tal-Amerika Latina u tal-Karibew (CELAC) u tal-Unjoni Ewropea u r-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà, iltqajna fl-okkażjoni tal-ewwel laqgħa tagħna bejn Summit u ieħor, li saret fir-Repubblika Dominicana fil-25 u s-26 ta' Ottubru 2016. Nissottolinjaw l-importanza tas-sħubija tagħna u ntennu l-impenn tagħna għad-dikjarazzjonijiet bireġjonali kollha adottati fis-Summits tal-Kapijiet ta' Stat u ta' Gvern tagħna minn dak ta' Rio de Janeiro fl-1999 sa issa. Dawn id-dikjarazzjonijiet jirriflettu l-viżjoni komuni tagħna dwar materji importanti. Infakkru fil-mandat li waslilna mill-Kapijiet ta' Stat u ta' Gvern fid-Dikjarazzjoni Politika tagħhom "Sħubija għall-ġenerazzjoni li jmiss" adottata f'Ġunju 2015, sabiex nimpenjaw ruħna għal eżerċizzju komprensiv u inklużiv ta' riflessjoni dwar il-futur tar-relazzjoni bireġjonali sabiex napprofondixxu s-sħubija bireġjonali strateġika fit-tul tagħna msejsa fuq rabtiet storiċi, kulturali u umani, id-dritt internazzjonali, ir-rispett sħiħ għall-għanijiet u l-prinċipji mnaqqxa fil-Karta tan-Nazzjonijiet Uniti, id-drittijiet tal-bniedem kollha u l-integrità territorjali kif ukoll fuq valuri u prinċipji komuni, u rispett u interessi reċiproċi. Intennu r-rifjut tagħna ta' miżuri ta' koerċizzjoni ta' natura unilaterali b'effett extraterritorjali li jmorru kontra d-dritt internazzjonali u naffermaw mill-ġdid l-impenn tagħna għal soluzzjoni paċifika ta' tilwim. Napprovaw il-konklużjonijiet u r-rakkomandazzjonijiet maħruġa mill-"Evalwazzjoni tal-programmi u l-azzjonijiet adottati fis-Summits", li kienu kontribut importanti għar-riflessjonijiet tagħna. Din l-evalwazzjoni rriżultat li kienet kontribut pożittiv għall-identifikazzjoni ta' inizjattivi bireġjonali li rnexxew, oqsma tas-sħubija tagħna fejn jeħtieġ li jsiru aktar sforzi u ssuġġeriet bidliet fil-metodi ta' ħidma tagħna, li ser iwasslu għal aktar riżultati konkreti u siewja. Dawn ir-rakkomandazzjonijiet għandhom jitqiesu fl-implimentazzjoni u l-iżvilupp ulterjuri tal-Pjan ta' Azzjoni CELAC-UE. Naqblu wkoll li nsaħħu l-koordinazzjoni bejn il-programmi ta' kooperazzjoni u l-Pjan ta' Azzjoni CELAC-UE. Aħna naqblu li nibnu fuq il-konklużjonijiet tad-diskussjonijiet tagħna dwar il-valutazzjoni tal-programmi u l-azzjonijiet adottati fis-Summits, li nsaħħu d-djalogu bireġjonali u l-approfondiment tar-relazzjonijiet reċiproċi, il-finanzjament għall-iżvilupp u t-tibdil fil-klima, waqt din l-ewwel laqgħa bejn Summit u ieħor biex nikkonsolidaw assoċjazzjoni aktar ambizzjuża, strateġika u bbilanċjata abbażi ta' interessi komuni identifikati b'mod ċar, li għandhom ikunu l-qafas tar-relazzjoni bireġjonali futura tagħna. Ninsabu konvinti li flimkien nistgħu naqdu rwol politiku importanti biex flimkien nindirizzaw sfidi globali ġodda u dawk li għadhom għaddejjin. Nimpenjaw ruħna għal djalogu politiku msaħħaħ mill-ġdid u aktar frekwenti msejjes fuq għanijiet bireġjonali komuni. Infaħħru d-djalogu bireġjonali li sar waqt it-tħejjija għall-konferenzi, summits u sessjonijiet speċjali internazzjonali maġġuri dwar kwistjonijiet ta' interess globali, speċjalment it-Tielet Konferenza Internazzjonali dwar il-Finanzjament għall-Iżvilupp, is-Summit Dinji dwar l-Iżvilupp Sostenibbli tan-Nazzjonijiet Uniti (2015), li adotta l-Aġenda 2030 għall-Iżvilupp Sostenibbli u l-Għanijiet ta' Żvilupp Sostenibbli (SDGs) tagħha, il-21 Sessjoni tal-Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC COP 21), is-Sessjoni Speċjali tal-Assemblea Ġenerali tan-Nazzjonijiet Uniti dwar il-Problema Dinjija tad-Drogi (UNGASS 2016) u l-Laqgħa ta' Livell Għoli tal-AĠNU dwar l-Indirizzar ta' Movimenti Kbar ta' Refuġjati u Migranti (2016). Nimpenjaw ruħna li naħdmu aktar flimkien, kif xieraq, sabiex niksbu l-għanijiet komuni tagħna f'fora multilaterali, fosthom il-UNFCCC COP 22 li ser issir f'Marrakech f'Novembru 2016 u s-Summit tas-Sħubija ta' Gvern Miftuħ li ser isir f'Pariġi f'Diċembru 2016. Nilqgħu d-dinamiżmu tar-rabtiet ekonomiċi dejjiema tagħna, filwaqt li nirrikonoxxu l-ħtieġa li nagħtu impetu ġdid lis-sħubija ekonomika tagħna. Infakkru fl-impenji li ħadna f'Santiago de Chile u fi Brussell, sabiex nippromwovu l-iżvilupp sostenibbli u t-tkabbir ekonomiku inklużiv fir-reġjuni rispettivi tagħna, fost l-oħrajn permezz ta' investimenti mkattra u diversifikati. Nagħrfu li t-tkabbir ekonomiku f'qafas politiku ta' responsabbiltà ambjentali u soċjali huwa essenzjali sabiex jinkiseb żvilupp sostnut u inklużiv. Il-pajjiżi tagħna għandhom quddiemhom l-istess sfida tat-tkabbir tal-produttività u l-kooperazzjoni aktar mill-qrib f'dan il-qasam għandha tkun ta' ġid għalihom. Nipproponu li jinħoloq ambjent favorevoli li jinkludi l-aspetti kollha tar-relazzjonijiet bireġjonali b'rabta mal-produttività, kif definit fil-paragrafi 45 sa 49 tad-Dikjarazzjoni UE-CELAC ta' Brussell adottata fl-2015. Għalhekk, nikkummissjonaw lill-Uffiċjali Għolja tas-CELAC-UE biex iwettqu konsultazzjonijiet fuq livelli differenti mas-settur tan-negozju u partijiet interessati rilevanti oħra sabiex jidentifikaw l-għanijiet u l-modalitajiet għall-possibbiltà ta' sħubija CELAC-UE f'dan il-qasam u jirrapportaw lis-Summit li jmiss. Nirrikonoxxu l-ħtieġa għal djalogu miftuħ u kostruttiv, u kollaborazzjoni aktar mill-qrib fi kwistjonijiet fiskali, filwaqt li nirrikonoxxu l-ħtieġa li tiġi indirizzata l-evażjoni tat-taxxa, l-erożjoni tal-bażi u t-trasferiment tal-profitt (BEPS). Nirrikonoxxu wkoll li dan id-djalogu għandu jissaħħaħ bejn il-partijiet kollha u nieħdu nota li xi pajjiżi diġà impenjaw ruħhom f'konformità mal-istandards issorveljati u vvalutati mill-Forum Globali dwar it-Trasparenza u l-Iskambju ta' Informazzjoni għal Skopijiet ta' Taxxa (il-Forum Globali). Nenfasizzaw il-ħtieġa li tissaħħaħ il-kooperazzjoni bireġjonali, bl-użu tal-istrumenti disponibbli kollha b'mod integrat. L-isfidi ġodda marbuta mal-implimentazzjoni tal-Aġenda 2030 jinħtieġ li jitqiesu fit-tfassil u l-implimentazzjoni tal-Pjan ta' Azzjoni CELAC-UE. Għalhekk nikkummissjonaw lill-Uffiċjali Għolja tas-CELAC-UE biex iwettqu proċess ta' riflessjoni u konsultazzjoni dwar din il-kwistjoni mas-sħab kollha rilevanti u biex jippreżentaw l-ewwel riżultati qabel tmiem l-2016 bil-ħsieb li jippreżentaw l-eżitu lis-Summit tal-2017. Minħabba l-importanza tal-għajnuna uffiċjali għall-iżvilupp (ODA) bħala lieva għall-implimentazzjoni effikaċi tal-SDGs, din ir-riflessjoni għandha tinkludi l-kwistjoni ta' gradwazzjoni sabiex tirrifletti kif xieraq ir-realtajiet u l-isfidi tal-popolazzjonijiet tal-Istati tal-Amerika Latina u tal-Karibew u l-effetti kollaterali potenzjali tagħha fil-kooperazzjoni bireġjonali tagħna. Nirrikonoxxu l-ħtieġa li nippromwovu parteċipazzjoni wiesgħa tas-setturi kollha tas-soċjetà u l-organizzazzjonijiet rilevanti u l-involviment fl-iżvilupp tar-relazzjoni bireġjonali. Nixtiequ wkoll niżguraw ir-rappreżentanza xierqa taż-żgħażagħ u n-nisa, u li nidentifikaw modi li jagħmlu s-sħubija tagħna aktar effikaċi, viżibbli, parteċipatorja u inklużiva bil-ħsieb li nilħqu aħjar l-għanijiet strateġiċi komuni tagħna. Nilqgħu b'sodisfazzjon l-iffirmar tal-Ftehim li jistabbilixxi l-Fondazzjoni UE-LAC bħala organizzazzjoni internazzjonali ta' natura intergovernattiva bħala strument ewlieni tar-relazzjoni bireġjonali tagħna. Nirrikonoxxu l-bażi volontarja tal-kontribuzzjonijiet finanzjarji riflessi fil-Ftehim u nħeġġu lill-pajjiżi kollha jippromwovu appoġġ finanzjarju, legali u politiku għall-Fondazzjoni UE-LAC fit-twettiq tal-mandat tagħha. Nilqgħu b'sodisfazzjon ir-riżultati ta' din l-ewwel laqgħa bejn Summit u ieħor tal-Ministri għall-Affarijiet Barranin li tikkontribwixxi biex tistimula s-sħubija strateġika. Kif ġie deċiż mill-Kapijiet ta' Stat u ta' Gvern fis-Summit UE-CELAC tal-2015, ser ikollna laqgħat ministerjali b'mod regolari bejn Summit u ieħor bil-għan li niżguraw segwitu komprensiv għad-deċiżjonijiet tas-Summit u nsostnu djalogu regolari ta' livell għoli bejn iż-żewġ reġjuni tagħna. Infaħħru lir-Repubblika Dominicana għall-organizzazzjoni ta' din il-Laqgħa Ministerjali, li żiedet il-valur tal-aġenda bireġjonali u kienet strumentali fil-kisba ta' progress sostanzjali, filwaqt li wittiet it-triq għas-Summit CELAC-UE li jmiss fit-tieni semestru tal-2017 f'El Salvador. Ara l-paġna tal-laqgħa